text:
35/2017. (XII. 14.) MNB rendelete a pénzforgalom lebonyolításáról.
A Magyar Nemzeti Bankról szóló 2013. évi CXXXIX. törvény 171.  § (2)  bekezdés a)  pontjában kapott felhatalmazás alapján,
a  Magyar Nemzeti Bankról szóló 2013. évi CXXXIX. törvény 4.  § (5)  bekezdésében és 27.  § (2)  bekezdésében meghatározott
feladatkörömben eljárva a következőket rendelem el:
I. FEJEZET
ÁLTALÁNOS RENDELKEZÉSEK 1. Hatály 1. § (1) E rendelet hatálya
a) a  (2)–(4)  bekezdésben foglaltak kivételével a  hitelintézetekről és a  pénzügyi vállalkozásokról szóló törvény
(a továbbiakban: Hpt.) szerinti pénzforgalmi szolgáltatás nyújtását végző szervezetre,
b) az a) pontban megjelölt pénzforgalmi szolgáltatások igénybevevőjére
terjed ki.
(2) E rendelet hatálya a Magyar Nemzeti Bankra (a továbbiakban: MNB) – a (3) bekezdésben foglalt kivétellel – kizárólag
a  monetáris politika megvalósításán, valamint a  kincstári egységes számla vezetésén kívül végzett pénzforgalmi
szolgáltatása tekintetében terjed ki.
(3) E rendeletnek kizárólag a hatósági átutalás és az átutalási végzés alapján történő átutalás lebonyolítására vonatkozó
szabályait kell alkalmazni az MNB által
a) az  Államadósság Kezelő Központ Zártkörűen Működő Részvénytársaság részére vezetett pénzforgalmi
számla, valamint
b) jogszabály előírása alapján vezetett számla
tekintetében.
(4) E  rendelet hatálya a  kincstárra az  államháztartásról szóló törvényben meghatározott kincstári körben végzett
pénzforgalmi szolgáltatása tekintetében kizárólag a hatósági átutalási megbízás, az átutalási végzés alapján történő
átutalás, a  felhatalmazó levélen alapuló beszedési megbízás és a  határidős beszedési megbízás lebonyolítására
vonatkozó szabályok tekintetében terjed ki.
2. Értelmező rendelkezések 2. § (1) E rendelet alkalmazásában:
 1. adatbeviteli megoldás: olyan dolog vagy eljárás, amely lehetővé teszi azonnali átutalási megbízás
benyújtásához szükséges adatok vagy azok egy részének egy készpénz-helyettesítő fizetési eszközhöz
történő automatizált eljuttatását,
2. belföldi fizetési forgalom: azon fizetési műveletek összessége, amelynek keretében mind a  fizető fél
pénzforgalmi szolgáltatója, mind a kedvezményezett pénzforgalmi szolgáltatója Magyarország határain belül
nyújtja pénzforgalmi szolgáltatását,
3. EGT-állam pénzneme: az Európai Unió tagállama vagy az Európai Gazdasági Térségről (a továbbiakban: EGT)
szóló megállapodásban részes más állam (a továbbiakban együtt: EGT-állam) pénzneme,
4. EGT-n belüli fizetési művelet: az  a  fizetési művelet, amelynek lebonyolításánál mind a  fizető fél, mind
a  kedvezményezett pénzforgalmi szolgáltatója, vagy a  teljesítést végző egyetlen pénzforgalmi szolgáltató
az EGT területén nyújtja pénzforgalmi szolgáltatását,
5. fizetési kérelem: a  kedvezményezett által a  fizető félnek címzett fizetés kezdeményezésére vonatkozó,
az  azonnali átutalást feldolgozó fizetési rendszerben szabványosított üzenet, amely legalább az  azonnali
átutalási megbízás megadásához szükséges valamennyi adatot tartalmazza,
6. hitelesítő tábla: az  MNB által a  belföldi fizetési rendszerek közvetlen és közvetett résztvevőiről vezetett,
a  belföldi fizetési forgalomban adott fizetési megbízások megfelelő címzésének biztosítása céljából
a pénzforgalmi szolgáltatók és a belföldi fizetési rendszereket működtetők részére közzétett nyilvántartás,
7. IBAN: a  fizetési számlák jelölésére szolgáló nemzetközi pénzforgalmi jelzőszám, amely a  fizetési számla
nemzetközi azonosítására szolgál,
8. konverzió: különböző pénznemek közötti átváltás,
 9. kötegelt megbízás: az azonnali átutalás szempontjából kötegelt fizetési megbízásnak minősül minden olyan
átutalási megbízás, amikor a fizető féltől a fizető fél pénzforgalmi szolgáltatójához egyidejűleg egynél több
fizetési megbízás érkezik be,
10. központi adatbázis: a  számlatulajdonos nevének, az  IBAN-nak és a  rendelkezésre jogosult rendelkezése
szerinti másodlagos számlaazonosítónak a nyilvántartása,
11. közvetítő pénzforgalmi szolgáltató: egy másik pénzforgalmi szolgáltató részére, annak ügyfelei fizetési
műveleteinek teljesítése érdekében számlát vezető pénzforgalmi szolgáltató,
12. másodlagos számlaazonosító: a  rendelkezésre jogosult által a  számlatulajdonos fizetési számláját vezető
pénzforgalmi szolgáltató útján a  központi adatbázist működtető szervezet részére megadott egyedi
azonosító, amely a számlatulajdonos fizetési számlája egyértelmű azonosítására szolgál,
13. munkanap záró időpontja: e  rendelet eltérő rendelkezése hiányában a  pénzforgalmi szolgáltató által
meghatározott azon időpont, ameddig a fizetési megbízást, valamint a beérkező fizetési műveletet átveszi,
14. papíralapú fizetési megbízás: olyan, írásban adott fizetési megbízás, amelyet nem elektronikus úton írtak alá,
15. pénzforgalmi jelzőszám: olyan, az 1. melléklet szerint képzett egyedi azonosító, amely egy adott pénznemben
vezetett fizetési számla egyértelmű azonosítására szolgál,
16. rendelkezésre jogosult: a  számlatulajdonos, a  képviseletében jogszabály alapján eljárni jogosult személy,
valamint a számla feletti rendelkezésre általuk feljogosított más személy,
17. számlatulajdonos: a számlavezető pénzforgalmi szolgáltatóval számlaszerződést kötő fél,
18. terhelési nap: az a nap, amikor a pénzforgalmi szolgáltató az általa a fizető fél részére vezetett fizetési számlán
nyilvántartott követelést a fizetési megbízás szerinti összeggel csökkenti.
 (2) Az  (1)  bekezdésben nem meghatározott fogalmakra a  pénzforgalmi szolgáltatás nyújtásáról szóló törvény
(a továbbiakban: Pft.) és a Hpt. rendelkezései alkalmazandók.
II. FEJEZET
A FIZETÉSI SZÁMLA AZONOSÍTÁSA ÉS A HITELESÍTŐ TÁBLA
3. Pénzforgalmi jelzőszám 3. § (1) A pénzforgalmi szolgáltató az általa, adott pénznemben vezetett fizetési számlát az egyedi pénzforgalmi jelzőszám
és a számlatulajdonos teljes vagy rövidített neve (a továbbiakban együtt: név) alapján tartja nyilván.
(2) A  számlavezető pénzforgalmi szolgáltató a  pénzforgalmi jelzőszámot az  1.  mellékletben részletezett szabályok
figyelembevételével alakítja ki.
(3) A  belföldi forint fizetési forgalomban a  pénzforgalmi jelzőszám 16 (2×8) vagy 24 (3×8) numerikus karaktert
tartalmazó számsor, amelyet a számlavezető pénzforgalmi szolgáltató az 1. melléklet 1. pontjában előírt szabályok
szerint alakít ki.
(4) A  pénzforgalmi szolgáltató által használható, az  1.  melléklet 1. a)  pontja szerinti azonosító kódot a  pénzforgalmi
szolgáltató kérésére az MNB adja ki.
(5) Az  IBAN 28 alfanumerikus karaktert tartalmazó számsor, amelyet a  számlavezető pénzforgalmi szolgáltató
az 1. melléklet 2. pontjában előírt szabályok szerint alakít ki.
4. Másodlagos számlaazonosító 4. § (1) A számlatulajdonos fizetési számlájának azonosítására a  rendelkezésre jogosult – amennyiben a számlatulajdonos
másképpen nem rendelkezik – másodlagos számlaazonosítóként valamely EGT-államra mint földrajzi területre
utaló országkódot tartalmazó mobiltelefonszámot, továbbá elektronikus levelezési címet, az  állami adó- és
vámhatóság által megállapított adóazonosító jelet vagy adószámot határozhat meg a  számlatulajdonos fizetési
számláját vezető pénzforgalmi szolgáltatónál tett bejelentés útján (másodlagos számlaazonosító hozzárendelése).
A  rendelkezésre jogosult – amennyiben a  számlatulajdonos másképpen nem rendelkezik – a  (2)  bekezdésben
foglaltak figyelembevételével bármikor kérheti a  bejelentett másodlagos számlaazonosító módosítását vagy
törlését a számlatulajdonos fizetési számláját vezető pénzforgalmi szolgáltatónál.
(2) A  rendelkezésre jogosult az  (1)  bekezdésben foglalt másodlagos számlaazonosító hozzárendelését, annak
módosítását vagy törlését a számlatulajdonos fizetési számláját vezető pénzforgalmi szolgáltató által a bejelentésre
meghatározott időtartartam alatt teheti meg, amely időtartamról az ügyfeleket tájékoztatja.
(3) A rendelkezésre jogosult egy fizetési számlához több másodlagos számlaazonosítót is hozzárendelhet, azonban egy
adott másodlagos számlaazonosítót kizárólag egy fizetési számlához rendelhet hozzá.
(4) Akár a  számlatulajdonos, akár egyéb rendelkezésre jogosult teszi meg az  (1)  bekezdés szerinti bejelentést, ahhoz
mellékelni kell a természetes személy számlatulajdonos hozzájárulását ahhoz, hogy
a) neve, a  bejelentésben foglalt fizetési számla IBAN-ja és a  hozzárendelt másodlagos számlaazonosító
a központi adatbázist működtető szervezet részére átadásra kerüljön, amely ezen adatokat kezeli mindaddig,
amíg a  hozzájáruló nyilatkozat visszavonásra nem kerül, vagy a  pénzforgalmi szolgáltató által lefolytatott
rendszeres éves adatellenőrzés sikertelenül zárul,
b) az a) pontban meghatározott adatait a központi adatbázist működtető szervezet a pénzforgalmi szolgáltatás
nyújtása és a  fizetési műveletek, valamint annak kezdeményezésére irányuló kérelmek feldolgozása,
elszámolása és teljesítése keretében a  fizetési megbízás teljesítése, valamint a  fizetési kérelem továbbítása
céljából a  fizetési műveletek feldolgozásában, elszámolásában és teljesítésében közreműködő pénzügyi
intézmények és pénzügyi intézménynek nem minősülő pénzforgalmi szolgáltatók részére továbbítsa.
(5) Amennyiben nem a  természetes személy számlatulajdonos jogosult a  másodlagos számlaazonosító kapcsán
a (4) bekezdés szerinti hozzájárulás megadására, akkor a számlatulajdonos beszerzi a jogosult (4) bekezdés szerinti,
a másodlagos számlaazonosítóval kapcsolatos hozzájárulását.
(6) A pénzforgalmi szolgáltató meggyőződik arról, hogy a számlatulajdonos a másodlagos számlaazonosító ilyenként
való használatára vagy egy bejelentett másodlagos számlaazonosító módosítására, törlésére jogosult-e.
(7) A  (6)  bekezdés szerinti eljárás sikertelensége esetén a  pénzforgalmi szolgáltató a  másodlagos számlaazonosító
bejelentésének befogadását vagy a bejelentett másodlagos azonosító módosítása, törlése iránti kérést visszautasítja.
(8) A  pénzforgalmi szolgáltató a  rendelkezésre jogosult (1)  bekezdés szerinti bejelentésének adattartalmát
– természetes személy esetében a  (4)  bekezdés szerinti hozzájárulás alapján – a  (6)  bekezdésben foglaltak
teljesítésétől számított egy órán belül továbbítja a  központi adatbázist kezelő szervezetnek, amely azt
haladéktalanul rögzíti a központi adatbázisban.
(9) A bejelentett másodlagos számlaazonosító módosítására irányuló kérést a pénzforgalmi szolgáltató a másodlagos
számlaazonosító bejelentésére vonatkozó szabályok szerint kezeli.
(10) A bejelentett másodlagos számlaazonosító törlésére irányuló kérésről a pénzforgalmi szolgáltató a (6) bekezdésben
foglaltak teljesítésétől számított egy órán belül értesíti a  központi adatbázist kezelő szervezetet, amely azt
haladéktalanul törli a központi adatbázisból.
(11) A  pénzforgalmi szolgáltató a  rendelkezésre jogosult (1)  bekezdés szerinti bejelentése átvételétől számítva évente
egyeztet a  számlatulajdonossal a  fizetési számlájához rendelt másodlagos számlaazonosítók érvényességéről
akként, hogy a  rendelkezésre jogosultnak a  másodlagos számlaazonosító hozzárendelésére vonatkozó korábbi
bejelentésének a  megerősítését a  bejelentés átvétele napjának számánál fogva megfelelő napig beszerzi.
A pénzforgalmi szolgáltató az évenkénti egyeztetésre előírt határidő lejártát legalább 30 nappal megelőzően értesíti
a  számlatulajdonost az  adategyeztetésről, valamint az  adategyeztetés elmaradásának a  (12)  bekezdésben foglalt
következményéről.
(12) Amennyiben az  adategyeztetés a  pénzforgalmi szolgáltató (11)  bekezdés szerinti értesítése ellenére az  ott
meghatározott határidőben nem történik meg, a  másodlagos számlaazonosító a  határidő lejártát követő napon
0 órakor érvényét veszti, amely tényt a  pénzforgalmi szolgáltató haladéktalanul jelzi a  központi adatbázis
működtetését végző szervezetnek, amely azt haladéktalanul törli a központi adatbázisból.
(13) A  pénzforgalmi szolgáltató a  számlatulajdonos azon fizetési számlájának megszűnését, amelyhez másodlagos
számlaazonosítót rendelt, haladéktalanul bejelenti a  központi adatbázis működtetését végző szervezetnek, amely
azt a bejelentés átvételét követően haladéktalanul törli a központi adatbázisból.
5. A hitelesítő tábla 5. § (1) Az MNB a hitelesítő táblában a következő adatokat tartja nyilván a pénzforgalmi szolgáltatóról:
a) a fiókoknak vagy a számlavezető egységeknek (a továbbiakban együtt: fiók) az 1. melléklet 1. a) pontjában
meghatározott irányító kódját,
b) a fiók nevét,
c) a fiók címét,
d) a fiók által használt pénzforgalmi jelzőszámok hosszát,
e) a fizetési üzeneteknek az egyes belföldi fizetési rendszerekben történő továbbításához szükséges adatokat.
(2) A pénzforgalmi szolgáltató a hitelesítő tábla (1) bekezdés szerinti adatainak megváltozásáról az MNB-t a változást
megelőző hónap 4. munkanapjáig értesíti.
III. FEJEZET
A FIZETÉSI MŰVELET LEBONYOLÍTÁSÁNAK ÁLTALÁNOS SZABÁLYAI
6. A munkanap kezdő és záró időpontja, valamint a végső benyújtási határidő
6. § (1) A pénzforgalmi szolgáltató meghatározza, és az ügyfelek számára elérhető módon közzéteszi a munkanapon belül
azt a  kezdő és záró időpontot, amelyek között a  fizetési megbízásokat, valamint a  beérkező fizetési műveleteket
átveszi; ezen belül meghatározza azt a végső benyújtási határidőt, ameddig az átvett fizetési megbízások, valamint
azt a  végső beérkezési határidőt, ameddig az  átvett fizetési műveletek teljesítéséből rá háruló feladatokat – ha
az  ügyfél későbbi határidőt nem jelöl meg vagy törvény és e  rendelet eltérően nem rendelkezik – a  tárgynapon
teljesíti.
(2) A  pénzforgalmi szolgáltató az  (1)  bekezdésben foglaltaktól eltérően az  azonnali átutalás teljesítéséből rá háruló
feladatok teljesítésére, beleértve a fizetési művelet összegének terhelési vagy jóváírási értéknappal való ellátását is,
– törvény vagy e rendelet eltérő rendelkezése hiányában – folyamatosan, minden naptári napon 0 órától 24 óráig
tartó munkanapot tart.
(3) A  fizető fél pénzforgalmi szolgáltatója indokolt esetben az  azonnali átutalási megbízás benyújthatóságát
naptári évenként összességében legfeljebb 24 óra karbantartási szünet útján korlátozhatja, feltéve, hogy arra
a legalacsonyabb forgalmi időszakban kerül sor, és erről az ügyfeleket előzetesen tájékoztatta.
(4) A  végső benyújtási vagy végső beérkezési határidő és a  záró időpont között a  pénzforgalmi szolgáltatóhoz
beérkezett fizetési megbízásokat és fizetési műveleteket, valamint a  nem munkanapon beérkezett fizetési
megbízásokat és fizetési műveleteket a  következő munkanapon átvettnek kell tekinteni, az  ezek teljesítéséből
rá háruló feladatokat – ha az ügyfél későbbi határidőt nem jelöl meg, vagy e rendelet eltérően nem rendelkezik –
a pénzforgalmi szolgáltató legkésőbb ezen a következő munkanapon teljesíti.
(5) A fizető fél pénzforgalmi szolgáltatója az (1) bekezdésben meghatározott végső benyújtási határidőt úgy határozza
meg, hogy az legfeljebb kettő órával előzze meg a munkanap záró időpontját.
(6) Azonnali átutalási megbízás esetében az (1) bekezdésben foglaltaktól eltérően a fizető fél pénzforgalmi szolgáltatója
a munkanap záró időpontjától eltérő végső benyújtási határidőt nem állapíthat meg.
(7) A  pénzforgalmi szolgáltató – a  (8) és (9)  bekezdésben foglaltak kivételével – a  munkanap kezdő és záró
időpontjaként a  fizetési megbízás, illetve a  beérkezett fizetési művelet átvételére és a  jóváírás teljesítésére
eltérő időpontokat jelölhet meg, és ezen belül a  munkanap záró időpontját a  keretszerződésben meghatározott
szempontok – így különösen a fizetési mód altípusa, a devizanem, a konverzió szükségessége – alapján eltérően is
meghatározhatja.
(8) Azonnali átutalás teljesítésére a munkanap záró időpontja minden naptári napon 24:00 óra.
 (9) Azonnali átutaláson kívüli egyéb fizetési műveletek teljesítésére a pénzforgalmi szolgáltató a  (8) bekezdés szerinti
időpontnál
a) korábbi időpontot a következő munkanap kezdő időpontjaként,
b) későbbi időpontot a munkanap záró időpontjaként
nem határozhat meg.
7. A fizetési megbízás átvétele, azonosítása 7. § (1) Az  e  rendeletben meghatározott teljesítési határidők számítása szempontjából a  fizetési megbízás átvételének
időpontja – a  (2)–(5)  bekezdésben foglalt kivétellel – az  az időpont, amikor a  fizetési megbízás a  6.  § (1) és
(4) bekezdése szerinti munkanapon a fizető fél pénzforgalmi szolgáltatójához beérkezett.
(2) Amennyiben a  fizetési megbízást kezdeményező ügyfél és a  pénzforgalmi szolgáltatója megállapodnak, hogy
a fizetési megbízás teljesítését a pénzforgalmi szolgáltató
a) egy meghatározott napon,
b) egy meghatározott időszak eltelte után,
c) azon a  napon kezdi meg, amikor a  fizető fél a  pénzforgalmi szolgáltatója rendelkezésére bocsátotta
a teljesítéshez szükséges fedezetet,
az átvétel időpontjának ezt a  megállapodásban meghatározott napot kell tekinteni. Amennyiben
ez  a  megállapodásban meghatározott nap a  fizető fél pénzforgalmi szolgáltatójánál nem munkanap, az  átvétel
időpontjának a következő munkanapot kell tekinteni.
(3) Ha törvény vagy a  számlatulajdonossal történt megállapodás alapján a  fizető fél pénzforgalmi szolgáltatója
a  fizetési megbízást sorba állítja, a  fizetési megbízás átvételének időpontja az  az időpont, amikor a  teljesítéshez
(részteljesítéshez) szükséges fedezet a fizető fél fizetési számláján rendelkezésre áll.
(4) Az  azonnali átutalási megbízás átvételének időpontja az  az időpont, amikor a  fizető fél pénzforgalmi
szolgáltatójához a fizetési megbízás beérkezett, és a hitelesítés megtörtént.
(5) Az átutalási végzés átvételének időpontja az az időpont, amikor az átutalási végzés alapján a fizető fél pénzforgalmi
szolgáltatójának az átutalási vagy kifizetési kötelezettsége beáll.
(6) A fizető fél pénzforgalmi szolgáltatója a fizetési megbízás (1)–(5) bekezdése szerinti átvételi időpontját megelőzően
a fizető fél
a) fizetési számláját a fizetési megbízás összegével nem terhelheti meg, és
b) a kedvezményezett útján kezdeményezett fizetési megbízás, valamint az átutalási végzés kivételével a fizetési
számláján a fizetési megbízás összegét nem különítheti el.
 (7) A  pénzforgalmi szolgáltató a  fizetési megbízás beérkezésekor a  megbízás adatai mellett a  fizetési megbízás
beérkezésének időpontját (év, hó, nap, óra, perc) is rögzíti és tárolja.
 (8) A pénzforgalmi szolgáltató a (7) bekezdésben foglaltaktól eltérően azonnali átutalási megbízás esetében a megbízás
adatai mellett az  átvétel (4)  bekezdésben meghatározott időpontját év, hónap, nap, óra, perc, másodperc,
ezredmásodperc részletezésben rögzíti és tárolja.
(9) Azonnali átutalási megbízás esetében a  pénzforgalmi szolgáltató a  fizetési megbízás átvételének (8)  bekezdés
szerinti adatait a fizetési megbízás adattartalmával együtt továbbítja a fizetési művelet teljesítésében közreműködő
többi pénzforgalmi szolgáltató részére.
(10) A pénzforgalmi szolgáltató a fizetési megbízást a beérkezés sorrendjében veszi át. A fizetési megbízást munkanapon
a  kezdő időpont és a  végső benyújtási határidő között haladéktalanul át kell venni. A  pénzforgalmi szolgáltató
a  hozzá fizetési megbízások átvétele céljából alkalmazott gyűjtőláda útján a  munkanap kezdő és záró időpontja
között benyújtott fizetési megbízást a benyújtástól számított 60 percen belül köteles átvenni.
(11) A  fizetési megbízás kötegelten is benyújtható, ha az  egyes fizetési megbízások összetartozása egyértelműen
megállapítható.
(12) A  pénzforgalmi szolgáltató a  fizetési számla terhelésére vonatkozó fizetési megbízásokat – törvény vagy
a  számlatulajdonos eltérő rendelkezésének hiányában – az  átvétel sorrendjében teljesíti. Az  átvétel sorrendjére
a pénzforgalmi szolgáltató nyilvántartása az irányadó.
8. A fizetési megbízás, fizetési művelet teljesítésének pénzforgalmi szolgáltatók közötti visszautasítása
8. § Ha a  pénzforgalmi szolgáltató a  részére egy másik pénzforgalmi szolgáltató által elektronikus úton továbbított
fizetési megbízás, fizetési művelet teljesítését az azon szereplő, a terhelést vagy a jóváírást azonosító adatok hibája,
hiánya vagy egyéb ok miatt nem tudja elvégezni, erről a  visszautasítás okának közlésével legkésőbb a  fizetési
megbízás átvételét, illetve a fizetési művelet beérkezését követő munkanapon
a) belföldi forint fizetési forgalomban a fizetési megbízás, fizetési művelet teljesítésének visszautasításával,
b) egyéb fizetési megbízás, fizetési művelet esetén a  fizetési megbízás, fizetési művelet teljesítésének
visszautasításával vagy más módon értesíti a  fizetési megbízást részére továbbító, illetve a  fizetési műveletet felé kezdeményező pénzforgalmi
szolgáltatót.
9. A fizetési megbízás visszautasítása 9. § (1) Ha a  fizetési megbízás a  jogszabályokban előírt követelményeknek nem felel meg, a  pénzforgalmi szolgáltató
– a (2) bekezdésben foglalt kivétellel – a fizetési megbízás teljesítését visszautasítja.
(2) A  2.  mellékletben meghatározott, a  fizetési megbízások kiállítására vonatkozó szabályoknak meg nem felelő
adattartalommal kiállított fizetési megbízást a pénzforgalmi szolgáltató a fizetési megbízást benyújtó saját ügyfele
számára teljesítheti, ha a  fizetési megbízás kiállítására (adattartalmára) vonatkozó szabályoknak való megfelelést
a pénzforgalmi szolgáltató a fizetési megbízás visszautasítása nélkül is biztosítani tudja.
(3) A  pénzforgalmi szolgáltató – jogszabály eltérő rendelkezése hiányában vagy, ha a  számlatulajdonossal a  fizetési
megbízás sorba állításában nem állapodik meg – a fizetési számlán pénzügyi fedezet hiánya miatt nem teljesíthető
fizetési megbízásokat visszautasítja.
(4) A  pénzforgalmi szolgáltató a  (3)  bekezdés szerinti visszautasítást belföldi forint fizetési forgalomban
– a (9) bekezdésben foglalt kivétellel – legkorábban a fizetési megbízás szerinti terhelési munkanapon 16 óra után
teheti meg.
(5) Jogszabály vagy a számlatulajdonossal történt megállapodás alapján sorba állított fizetési megbízást a sorba állítás
időtartamának eredménytelen elteltét követően a pénzforgalmi szolgáltató visszautasítja.
(6) A pénzforgalmi szolgáltató a keretszerződésben vagy az ügyféllel kötött más megállapodásban foglalt feltételeknek
meg nem felelő módon kiállított és benyújtott fizetési megbízást visszautasíthatja.
(7) Ha a pénzforgalmi szolgáltató a fizetési megbízás teljesítését visszautasítja – törvény eltérő rendelkezése hiányában –,
értesíti az ügyfelet a visszautasítás tényéről, továbbá – jogszabály eltérő rendelkezése hiányában – lehetőség szerint
a visszautasítás okáról és a visszautasításra okot adó tényszerű hibák helyesbítéséhez szükséges eljárásról.
(8) A  pénzforgalmi szolgáltató a  (7)  bekezdés szerinti értesítést e  rendelet eltérő rendelkezése hiányában
a keretszerződésben meghatározott módon
a) haladéktalanul, de legkésőbb a fizetési megbízás 6. § (1) és (4) bekezdése szerinti átvételét,
b) terhelési nap megjelölése esetén legkésőbb a terhelési napot,
c) a sorba állítás időtartamának lejárta esetén legkésőbb a sorba állítás utolsó napját
követő munkanapon küldi meg vagy teszi elérhetővé az  ügyfél számára. A  pénzforgalmi szolgáltató a  jogszabály
rendelkezésén vagy megállapodáson alapuló ellenjegyzéssel ellátott, valamint csatolt okiratot tartalmazó
papíralapú fizetési megbízások teljesítésének visszautasítása esetén a  fizetési megbízást és az  okiratot visszaküldi
az ügyfélnek.
(9) A nem teljesíthető azonnali átutalási megbízást a fizető fél pénzforgalmi szolgáltatója haladéktalanul visszautasítja
és az  erről szóló, (7)  bekezdés szerinti értesítést a  (8)  bekezdésben foglaltaktól eltérően haladéktalanul küldi meg
vagy teszi elérhetővé a fizető fél részére a keretszerződésben meghatározott módon.
(10) Beszedés visszautasítása esetén a  fizető fél pénzforgalmi szolgáltatója a  kedvezményezett felé a  (7) és
(8)  bekezdésben foglaltaknak a  kedvezményezett fizetési számláját vezető pénzforgalmi szolgáltató útján,
a beszedési megbízás hozzá történt beérkezésével azonos módon tesz eleget.
(11) Csoportos beszedés visszautasítása esetén a fizető fél pénzforgalmi szolgáltatója a fizető fél felé a (7) bekezdésben
foglaltaknak legkésőbb a Pft. szerinti utólagos tájékoztatással egyidejűleg tesz eleget.
(12) A (7) bekezdés szerint indokolt visszautasítás esetén a keretszerződés alapján a tényleges és közvetlenül felmerült
költséggel arányos díj számítható fel.
(13) Ha a számlavezető pénzforgalmi szolgáltató és a fizető fél közötti keretszerződésben foglalt összes feltétel teljesül,
a fizető fél számlavezető pénzforgalmi szolgáltatója – jogszabály eltérő rendelkezése hiányában – nem utasíthatja
vissza a jóváhagyott fizetési megbízás teljesítését, függetlenül attól, hogy azt a fizető fél közvetlenül a számlavezető
pénzforgalmi szolgáltatójánál, vagy fizetés-kezdeményezési szolgáltatón keresztül kezdeményezte, vagy
a kedvezményezett kezdeményezte, vagy rajta keresztül kezdeményezték.
(14) A visszautasított fizetési megbízást teljesítésre át nem vettnek kell tekinteni.
10. A fizetési megbízás sorba állítása, részteljesítés 10. § (1) A  fedezethiány miatt nem teljesíthető, törvény vagy a  számlatulajdonossal történt megállapodás alapján vissza
nem utasított átutalási és beszedési megbízást a  pénzforgalmi szolgáltató a  megállapodásban meghatározott
időtartamra sorba állítja. A  sorba állítás megállapodás szerinti időtartama – törvény vagy e  rendelet eltérő
rendelkezése hiányában – legfeljebb harmincöt nap lehet. A  sorba állítás időtartamának számítása a  fizetési
megbízás átvételét követő napon kezdődik.
(2) A  fedezethiány miatt nem teljesíthető csoportos beszedési megbízás a számlatulajdonossal történt megállapodás
alapján legfeljebb a terhelési naptól számított négy munkanap időtartamra állítható sorba.
(3) A fedezethiány miatt nem teljesíthető azonnali átutalási megbízás nem állítható sorba.
 (4) A  fizető fél fizetési számláját vezető pénzforgalmi szolgáltató – a  csoportos beszedési megbízás kivételével –
a  fizetési számlán fedezet hiányában nem teljesíthető beszedési megbízások sorba állításáról a  kedvezményezett
fizetési számláját vezető pénzforgalmi szolgáltató útján haladéktalanul értesíti a  kedvezményezettet. Az  értesítés
az eredeti beszedési megbízás adatait és a sorba állítás utolsó napját tartalmazza.
(5) A  pénzforgalmi szolgáltató törvény előírása vagy a  számlatulajdonossal kötött megállapodás alapján
– a  (6)  bekezdésben foglalt kivétellel – a  fedezethiányos fizetési megbízásra a  rendelkezésre álló fedezet erejéig
részfizetést teljesít.
(6) Csoportos átutalási és csoportos beszedési megbízásra részfizetés nem teljesíthető.
11. A hatósági átutalási megbízás és az átutalási végzés külön szabályai
11. § (1) A  kedvezményezett saját pénzforgalmi szolgáltatója útján kezdeményezett hatósági átutalási megbízás
teljesítésének visszautasítása esetén a fizető fél pénzforgalmi szolgáltatója a 9. § (10) bekezdésében foglaltak szerint
jár el.
(2) Az  átutalási végzés, valamint a  kedvezményezett által közvetlenül a  fizető fél számláját vezető pénzforgalmi
szolgáltatóhoz benyújtott hatósági átutalási megbízás teljesítésének a  visszautasításáról a  fizető fél pénzforgalmi
szolgáltatója a 9. § (7) bekezdésében és – az (5) bekezdésben foglalt eltéréssel – a 9. § (8) bekezdésében foglaltak
szerint eljárva közvetlenül értesíti az átutalási végzés benyújtóját, illetve a kedvezményezettet.
(3) A  fizető fél számláját vezető pénzforgalmi szolgáltató a  fizetési számlán fedezet hiányában nem teljesíthető
hatósági átutalási megbízás és átutalási végzés sorba állításáról legkésőbb a sorba állítás első munkanapján értesíti
a  kedvezményezettet, illetve az  átutalási végzés benyújtóját. Az  értesítés az  eredeti fizetési megbízás adatait és
a sorba állítás utolsó napját tartalmazza.
(4) A  kedvezményezett saját pénzforgalmi szolgáltatója útján kezdeményezett hatósági átutalási megbízás
sorba állítása esetén a  (3)  bekezdés szerinti értesítést a  fizető fél számláját vezető pénzforgalmi szolgáltató
a kedvezményezett pénzforgalmi szolgáltatója útján küldi meg.
(5) A fizető fél számláját vezető pénzforgalmi szolgáltató az értesítéseket a hatósági átutalási megbízás és az átutalási
végzés hozzá történő beérkezésével azonos módon küldi meg.
12. A fizetési megbízás teljesülésének időpontja 12. § (1) Törvény, e rendelet vagy a felek eltérő rendelkezésének hiányában a fizetési megbízás azon a napon teljesül, amikor
a pénzösszeget a kedvezményezett fizetési számláján jóváírják.
(2) A  fizetési számláról történő készpénzkifizetés és a  készpénzátutalás akkor teljesül, amikor a  készpénzt
a  kedvezményezett részére kifizetik vagy a  kifizetendő összeg átvételének lehetőségét a  kifizetést teljesítő
pénzforgalmi szolgáltató biztosítja.
13. A fedezetigazolás 13. § (1) Fedezetigazolást a  számlatulajdonos megbízásából a  számlavezető pénzforgalmi szolgáltató állít ki.
A  fedezetigazolás tartalmazza különösen a  számlatulajdonos szabad rendelkezése alól kikerült, fedezetként
elkülönített összeget, az elkülönítés célját, a kedvezményezett megjelölését, a fedezet elkülönítésének időtartamát
és felhasználásának módját.
(2) A fedezetigazolásban megjelölt összeget a pénzforgalmi szolgáltató elkülönítetten kezeli.
 (3) A felek a fedezetigazoláshoz kapcsolódóan a fizetési módban is megállapodnak.
14. A pénzforgalmi nyomtatványok, a fizetési megbízás formája, adattartalma
14. § (1) Az  ügyfél a  fizetési megbízást a  pénzforgalmi szolgáltatóval kötött keretszerződésben meghatározott módon
nyújtja be.
(2) A  pénzforgalmi szolgáltató pénzforgalmi szolgáltatás nyújtása keretei között belföldi fizetési forgalomban nem
tagadhatja meg a papír alapon benyújtott fizetési megbízás átvételét arra hivatkozással, hogy az ügyfél
a) a forintban teljesítendő átutalási megbízást, hatósági átutalási megbízást, beszedési megbízást és határidős
beszedési megbízást a  3.  melléklet szerinti PFNY 11, PFNY 71, PFNY 41 és PFNY 51 kódú pénzforgalmi
nyomtatványokon,
b) a devizaösszegre szóló beszedési megbízást a 3. melléklet szerinti PFNY 41 kódú pénzforgalmi nyomtatványon
nyújtotta be.
(3) Az  azonnali átutalási megbízás az  (5)  bekezdésben foglaltaktól eltérően oly módon is benyújtható, hogy abban
a kedvezményezett neve és pénzforgalmi jelzőszáma helyett a kedvezményezett fizetési számlájához hozzárendelt
másodlagos számlaazonosító szerepel.
(4) A  (2)  bekezdésben felsorolt pénzforgalmi nyomtatványok technikai jellemzőit és azok mintáját a  3.  melléklet
I. pontja és a II.1–3. és 5–7. pontja tartalmazza.
(5) A  3.  melléklet II.1–3. és II.7.  pontjában foglalt mintától eltérő pénzforgalmi nyomtatvány vagy elektronikus úton
továbbított fizetési megbízás akkor alkalmazható, ha legalább a  PFNY 11, PFNY 71, PFNY 41 és PFNY 51 kódú
pénzforgalmi nyomtatvány adatait és legalább az abban megadott hosszúságú mezőket tartalmazza.
(6) A  fizető fél pénzforgalmi szolgáltatója nem tagadhatja meg az  azonnali átutalási megbízás átvételét arra való
hivatkozással, hogy abban a  fizető fél a  kedvezményezett neve és pénzforgalmi jelzőszáma helyett másodlagos
számlaazonosítót tüntetett fel.
(7) A 3. melléklet II.5. pontjában foglalt mintától eltérő pénzforgalmi nyomtatvány akkor alkalmazható, ha az legalább
a PFNY 31 kódú pénzforgalmi nyomtatvány 1–6. pontja szerinti adattartalmat és a kitöltési útmutatót tartalmazza.
A  PFNY 31 kódú pénzforgalmi nyomtatványnak nem kell tartalmaznia a  kitöltési útmutatót, ha annak tartalmáról
a  pénzforgalmi nyomtatvány kitöltésében közreműködő, ennek hiányában a  pénzforgalmi nyomtatványt a  fizető
féltől átvevő pénzforgalmi szolgáltató vagy kedvezményezett hitelt érdemlő módon tájékoztatta a fizető felet.
(8) A 3. melléklet II.6. pontjában foglalt mintától eltérő pénzforgalmi nyomtatvány akkor alkalmazható, ha az legalább
a  PFNY 31/A kódú pénzforgalmi nyomtatvány adattartalmát – beleértve a  pénzforgalmi szolgáltató igazolását és
a számlatulajdonos nyilatkozatát –, valamint a kitöltési útmutatót tartalmazza.
(9) A  pénzforgalmi szolgáltató a  fizetési megbízás megadására szolgáló nyomtatványt, valamint a  fizetési megbízás
elektronikus úton történő benyújtása esetén a fizetési megbízás formáját az e rendeletben foglalt korlátozásokkal
szabadon alakítja ki.
(10) A  pénzforgalmi szolgáltató és a  csoportos beszedésre felhatalmazó nyomtatványt alkalmazó kedvezményezett
a  csoportos beszedési megbízás teljesítésére, módosítására, megszüntetésére felhatalmazó pénzforgalmi
nyomtatványt, továbbá a  pénzforgalmi szolgáltató a  csoportos beszedési megbízásra vonatkozó érvényes
felhatalmazásokról szóló igazolást a (7) és (8) bekezdésben foglalt korlátozással szabadon alakítja ki.
(11) A  fizetési megbízások, valamint a  3.  melléklet szerinti pénzforgalmi nyomtatványok kiállításának szabályait
a 2. melléklet tartalmazza.
(12) A  pénzforgalmi szolgáltató az  azonnali átutalási megbízás megadása céljából csak olyan adatbeviteli megoldást
alkalmazhat, amellyel az  azonnali átutalási megbízáshoz szükséges adatokat bárki képes beolvasni, értelmezni és
kezelni.
IV. FEJEZET
ÁTUTALT ÉS RENDELKEZÉSRE BOCSÁTOTT ÖSSZEGEK, TELJESÍTÉSI HATÁRIDŐ ÉS ÉRTÉKNAP
15. Az EGT-állam pénznemében teljesítendő EGT-n belüli fizetési művelet összegének védelme
15. § (1) A  fizető fél pénzforgalmi szolgáltatója biztosítja, hogy a  fizetési művelet teljes összege, bármiféle levonás – így
különösen jutalék, díj vagy költség – nélkül a kedvezményezett pénzforgalmi szolgáltatója vagy a kedvezményezett
pénzforgalmi szolgáltatója által igénybe vett közvetítő pénzforgalmi szolgáltató részére rendelkezésre bocsátásra
kerüljön.
(2) A  kedvezményezett pénzforgalmi szolgáltatója – a  (3)  bekezdésben foglalt kivétellel – biztosítja, hogy a  fizetési
művelet hozzá vagy az  általa igénybe vett közvetítő pénzforgalmi szolgáltatóhoz beérkezett összege bármiféle
levonás – így különösen jutalék, díj vagy költség – nélkül a  kedvezményezett részére rendelkezésre bocsátásra
kerüljön.
(3) A  kedvezményezett és a  pénzforgalmi szolgáltatója megállapodhatnak, hogy a  pénzforgalmi szolgáltató
a kedvezményezett javára történő jóváírás előtt a saját jutalékát, díját vagy költségét levonja az átutalt összegből.
Ebben az  esetben a  kedvezményezett részére adott tájékoztatás külön feltüntetve tartalmazza a  fizetési művelet
teljes összegét és az abból levont jutalékot, díjat vagy költséget.
(4) Ha a  (3)  bekezdésben foglaltakon kívül az  átutalt összegből bármilyen jutalék, díj vagy költség levonásra
került, a  fizető fél által kezdeményezett fizetési művelet esetében a  fizető fél pénzforgalmi szolgáltatója,
a  kedvezményezett által, vagy rajta keresztül kezdeményezett fizetési művelet esetében a  kedvezményezett
pénzforgalmi szolgáltatója biztosítja, hogy a  kedvezményezett részére a  fizetési művelet teljes összege
rendelkezésre bocsátásra kerüljön.
16. Az EGT-állam pénznemében teljesítendő EGT-n belüli, nem EGT-államba irányuló vagy
nem EGT-államból érkező fizetési műveletek lebonyolításának különös szabályai
16. § (1) A 17. §-ban foglalt rendelkezéseket
a) a forintban történő, konverziót nem igénylő belföldi fizetési műveletre,
b) az euróban történő, konverziót nem igénylő, belföldi és EGT-államok közötti fizetési műveletre,
c) az egyetlen, euró és forint közötti átváltást igénylő belföldi fizetési műveletre,
d) olyan, EGT-államok közötti fizetési műveletre, amelynek során egyetlen, belföldön végrehajtott euró és forint
közötti átváltásra kerül sor, és maga az EGT-államok közötti teljesítés euróban történik
kötelezően kell alkalmazni.
(2) A 24. §-ban foglalt rendelkezéseket
a) a forintban történő belföldi fizetési műveletre,
b) az euróban történő fizetési műveletre
kötelezően kell alkalmazni.
(3) A 25. §-ban foglalt rendelkezéseket
a) a forintban történő, konverziót nem igénylő belföldi fizetési műveletre,
b) az euróban történő, konverziót nem igénylő fizetési műveletre,
c) az egyetlen, euró és forint közötti átváltást igénylő belföldi fizetési műveletre,
d) az olyan fizetési műveletre, amelynek során egyetlen, belföldön végrehajtott euró és forint közötti átváltásra
kerül sor, és maga a teljesítés euróban történik
kötelezően kell alkalmazni.
(4) A 18. § keretei között az (1)–(3) bekezdésben nem nevesített egyéb, valamely EGT-állam pénznemében teljesítendő
EGT-n belüli fizetési művelet esetében a  számlavezető pénzforgalmi szolgáltató és ügyfele a  17., 24. és 25.  §-ban
foglaltaktól eltérően is megállapodhat.
(5) A  számlavezető pénzforgalmi szolgáltató és ügyfele a  (3) és (4)  bekezdésben nem nevesített egyéb, EGT-állam
pénznemében nem EGT-államból érkező fizetési művelet esetében a  25.  §-ban foglaltaktól eltérően is
megállapodhat.
(6) EGT-állam pénznemében nem EGT-államba irányuló fizetési művelet esetében a  26.  § (1)  bekezdését kell
megfelelően alkalmazni.
17. § (1) A  fizető fél pénzforgalmi szolgáltatója – a  (2) és (3)  bekezdésben foglaltak kivételével – biztosítja, hogy a  fizetési
művelet összege a kedvezményezett pénzforgalmi szolgáltatójának a számláján legkésőbb a fizetési megbízás 7. §
szerinti átvételét követő munkanap végéig jóváírásra kerüljön. Papíralapú fizetési megbízás esetében a  teljesítési
határidő egy munkanappal meghosszabbodik.
(2) A  16.  § (1)  bekezdés a)  pontja szerinti fizetési művelet esetében a  fizető fél pénzforgalmi szolgáltatója biztosítja,
hogy a fizetési művelet összege a kedvezményezett pénzforgalmi szolgáltatójának a számláján legkésőbb a fizetési
megbízás 7. § szerinti átvételét és a teljesítéshez vagy részteljesítéshez szükséges fedezet fizető fél fizetési számláján
történő rendelkezésre állását követő négy órán belül jóváírásra kerüljön, ha
a) a fizetési megbízás átutalás teljesítésére szól, ide nem értve a hatósági átutalást és az átutalási végzés alapján
történő átutalást, és
b) a fizetési megbízást a fizető fél nem papír alapon nyújtja be.
(3) Azonnali átutalási megbízás esetében a  fizető fél pénzforgalmi szolgáltatója biztosítja, hogy legkésőbb a  fizetési
megbízás 7.  § (4)  bekezdése szerinti átvételétől számított öt másodpercen belül a  fizetési művelet összege
a kedvezményezett pénzforgalmi szolgáltatójának a számláján jóváírásra kerüljön.
(4) A  közvetítő pénzforgalmi szolgáltató az  azonnali átutalás teljesítéséből rá háruló feladatokat oly módon teljesíti,
hogy az biztosítsa a (3) bekezdés szerinti teljesítési határidő betartását.
18. § A 16.  § (4)  bekezdése szerinti fizetési művelet esetén a  fizető fél és a  számlavezető pénzforgalmi szolgáltató
megállapodása alapján a  fizetési művelet összege a  kedvezményezett pénzforgalmi szolgáltatójának a  számláján
legkésőbb a fizetési megbízás átvételét követő negyedik munkanap végéig kerül jóváírásra.
19. § (1) A kedvezményezett által vagy rajta keresztül kezdeményezett fizetési megbízást a kedvezményezett pénzforgalmi
szolgáltatója a  kedvezményezettel megállapodott határidőn belül továbbítja a  fizető fél pénzforgalmi
szolgáltatójának.
(2) Beszedés esetében az  (1)  bekezdés szerinti határidőt a  kedvezményezett és a  pénzforgalmi szolgáltatója úgy
állapítja meg, hogy az  biztosítsa a  fizető fél pénzforgalmi szolgáltatója részére a  fizető fél fizetési számlájának
az esedékességkori megterheléséhez szükséges időtartamot.
20. § (1) A fizető fél pénzforgalmi szolgáltatója nem alkalmazhat korábbi terhelési értéknapot a fizető fél fizetési számláján
annál a munkanapnál, mint amikor a fizetési művelet összegével a fizető fél fizetési számláját megterhelte.
(2) A  kedvezményezett pénzforgalmi szolgáltatója nem alkalmazhat későbbi jóváírási értéknapot a  kedvezményezett
fizetési számláján annál a munkanapnál, mint amikor a fizetési művelet összegét a saját számláján jóváírták.
(3) Ha a fizető fél és a kedvezményezett között a fizetési művelet lebonyolítása ugyanazon pénzforgalmi szolgáltatónál
történik, a pénzforgalmi szolgáltató a terhelést és a jóváírást azonos értéknappal teljesíti.
(4) Azonnali átutalás esetében a  (3)  bekezdésben foglaltaktól eltérően a  pénzforgalmi szolgáltató a  terhelést és
a  jóváírást azzal az  értéknappal teljesíti, amely munkanapon a  fizető fél fizetési számlájának a  megterhelése és
a kedvezményezett fizetési számlájának a jóváírása ténylegesen megtörténik.
21. § (1) A  kedvezményezett pénzforgalmi szolgáltatója a  fizetési művelet összegének a  saját számláján történt jóváírását
követően a fizetési művelet összegét haladéktalanul értéknappal látja el és oly módon írja jóvá a kedvezményezett
fizetési számláján, hogy azzal a kedvezményezett azonnal tudjon rendelkezni.
(2) Azonnali átutalás esetében a  kedvezményezett pénzforgalmi szolgáltatója az  (1)  bekezdésben foglalt
kötelezettségének akkor tesz eleget, ha haladéktalanul
a) értéknappal látja el a fizetési művelet összegét,
b) elérhetővé teszi a  fizetési művelet összegét a  kedvezményezett részére oly módon, hogy azzal
a kedvezményezett azonnal, teljeskörűen rendelkezni tudjon, és
c) a  kedvezményezettnek a  pénzforgalmi szolgáltatóval szembeni követelését visszavonhatatlanul megemeli
a fizetési művelet összegével.
 (3) A 16. § (1) bekezdés a) pontja szerinti fizetési művelet esetében a kedvezményezett pénzforgalmi szolgáltatója úgy
határozza meg a munkanap záró időpontját, hogy az még azon a munkanapon biztosítsa az (1) bekezdésben foglalt
követelmény teljesülését, amelyen a fizetési művelet összegét a pénzforgalmi szolgáltató részére vezetett számlán
jóváírták.
(4) A  16.  § (1)  bekezdés b)  pontja szerinti fizetési művelet esetében a  kedvezményezett pénzforgalmi szolgáltatója
a  munkanap záró időpontjaként 18 óránál korábbi időpontot nem határozhat meg. A  kedvezményezett
pénzforgalmi szolgáltatója a  kedvezményezett fizetési számláján történő jóváírás tárgynapi teljesítésének
feltételéül a fizetési művelet saját számláján történt jóváírásáról szóló értesítés beérkezési határidejére vonatkozóan
a munkanap záró időpontjánál legfeljebb egy órával korábbi időpontot határozhat meg.
(5) Ha a kedvezményezett pénzforgalmi szolgáltatójának a számláján való jóváírás nem munkanapon történt, a fizetési
művelet összegét a  pénzforgalmi szolgáltató a  következő munkanapon haladéktalanul a  kedvezményezett
rendelkezésére bocsátja.
22. § A közvetítő pénzforgalmi szolgáltató a fizetési művelet összegét
a) a  16.  § (1)  bekezdés a)  pontja szerinti fizetési művelet esetében a  részére vezetett számlán történt jóváírás
munkanapján, b) a 16. § (1) bekezdés b) pontja szerinti fizetési művelet esetében a részére vezetett számlán történt jóváírásról
szóló értesülés munkanapján
oly módon írja jóvá a  kedvezményezett pénzforgalmi szolgáltatójának a  fizetési számláján, és annak részére
a  fizetési művelet adattartalmát oly módon továbbítja, hogy a  kedvezményezett pénzforgalmi szolgáltatója
ugyanazon a munkanapon eleget tudjon tenni a 21. § (1) bekezdésében foglalt kötelezettségének.
23. § Ha a  fizető fél és a  kedvezményezett között a  fizetési művelet lebonyolítása ugyanazon pénzforgalmi
szolgáltató által vezetett fizetési számlák között történik, a  17.  § (2)  bekezdésében foglalt teljesítési határidő
figyelembevételével a pénzforgalmi szolgáltató a fizető fél fizetési számlájának a megterhelését követően a fizetési
művelet összegét haladéktalanul értéknappal látja el és a kedvezményezett rendelkezésére bocsátja.
24. § (1) A  pénzforgalmi szolgáltató a  nála befizetett készpénz összegét a  számlatulajdonos fizetési számláján az  ügyfél
azonnali rendelkezési jogának biztosítása mellett – a (2) és (3) bekezdésben foglalt kivétellel – aznapi értéknappal
haladéktalanul jóváírja, ha a készpénzbefizetés
a) forintban, vagy
b) fogyasztónak vagy mikrovállalkozásnak minősülő számlatulajdonos javára a  fizetési számla pénznemével
megegyező pénznemben
történik. (2) Amennyiben a  számlatulajdonos nem fogyasztó vagy mikrovállalkozás, és a  készpénzbefizetés a  számlavezető
pénzforgalmi szolgáltatónál forinton kívüli, a  fizetési számla pénznemével megegyező pénznemben történik,
a pénzforgalmi szolgáltató az (1) bekezdés szerinti feladatait legkésőbb a pénzösszeg átvételét követő munkanapon
teljesíti.
(3) Automata bankjegykiadó gép útján történő készpénzbefizetés esetén a pénzösszegnek a kedvezményezett fizetési
számláján történő jóváírását a befizetés összegszerűségének a befizetést követő három munkanapon belül történő
ellenőrzése munkanapján, a jóváírás munkanapjával azonos értéknappal végzi el a pénzforgalmi szolgáltató.
25. § (1) Ha a  kedvezményezett nem rendelkezik fizetési számlával annál a  pénzforgalmi szolgáltatónál, amely
a pénzforgalmi szolgáltatása keretei között a kedvezményezett javára küldött összeget megkapta, a pénzforgalmi
szolgáltató – a (2) bekezdésben foglaltak kivételével – a fizetési művelet hozzá beérkezett összegét haladéktalanul
a kedvezményezett rendelkezésére bocsátja, vagy az átvétel lehetőségét egyéb módon biztosítja.
(2) Az 52. § szerinti kifizetési utalvány, valamint az 53. § (1) bekezdés b) pontja szerinti készpénzátutalás alkalmazása
esetén, amennyiben a teljesítés postai kézbesítés útján történik, a határidő két munkanappal meghosszabbodik.
17. A nem EGT-állam pénznemében teljesítendő EGT-n belüli, nem EGT-államba irányuló vagy
nem EGT-államból érkező fizetési műveletek lebonyolításának különös szabályai
26. § (1) A  fizető fél pénzforgalmi szolgáltatója a  nem EGT-állam pénznemére szóló fizetési megbízás teljesítéséből eredő
feladatait – eltérő megállapodás hiányában – legkésőbb a  fizetési megbízás átvételét követő munkanapon
végzi el függetlenül attól, hogy a  kedvezményezett pénzforgalmi szolgáltatója az  EGT-n kívül vagy belül nyújtja
pénzforgalmi szolgáltatását.
(2) A 20. § (1) bekezdését a nem EGT-állam pénznemére szóló fizetési műveletek esetében is alkalmazni kell függetlenül
attól, hogy a  kedvezményezett pénzforgalmi szolgáltatója az  EGT-n kívül vagy belül nyújtja pénzforgalmi
szolgáltatását.
(3) A 20. § (2) bekezdésében, valamint az (5) bekezdésben foglaltak figyelembevételével a 21. § (1) és (5) bekezdésében
foglalt rendelkezéseket a  nem EGT-állam pénznemére szóló fizetési műveletek esetében is alkalmazni kell
függetlenül attól, hogy a  fizető fél pénzforgalmi szolgáltatója az  EGT-n kívül vagy belül nyújtja pénzforgalmi
szolgáltatását.
(4) A  23.  §-ban foglalt rendelkezést az  (5)  bekezdésben foglaltak figyelembevételével a  nem EGT-állam pénznemére
szóló fizetési műveletek esetében is alkalmazni kell.
(5) Ha a  fizetési megbízás, fizetési művelet teljesítése során olyan konverziót kell végrehajtani, amelynél bármelyik
pénznem nem EGT-állam pénzneme, továbbá, ha bármely pénznemre szóló, nem EGT-államba irányuló fizetési
megbízás teljesítése során konverziót kell végrehajtani, a teljesítés határideje két munkanappal meghosszabbodik.
V. FEJEZET
KISÖSSZEGŰ KÉSZPÉNZ-HELYETTESÍTŐ FIZETÉSI ESZKÖZÖK 27. § Kisösszegű készpénz-helyettesítő fizetési eszközre vonatkozó keretszerződésben a  felek megállapodhatnak arról,
hogy
a) a  9.  § (7)  bekezdésében foglaltaktól eltérően a  pénzforgalmi szolgáltató nem értesíti az  ügyfelet a  fizetési
megbízás teljesítésének a  visszautasításáról, ha a  nemteljesítés ténye az  ügyfél számára egyértelműen
kiderül;
b) a 17., 19. és 25. §-ban foglaltaktól eltérő teljesítési határidőket alkalmaznak.
VI. FEJEZET
AZ EGYES FIZETÉSI MÓDOK RÉSZLETES SZABÁLYAI
18. Az egyes fizetési módok 28. § A Pft. 63.  §-ában meghatározott, a  fizetési műveletek lebonyolítására alkalmazható fizetési módokon belüli
altípusok:
a) fizetési számlák közötti fizetési mód különösen:
aa) az átutalás,
ab) a beszedés,
ac) a fizető fél által a kedvezményezett útján kezdeményezett fizetés,
ad) az okmányos meghitelezés (akkreditív);
b) fizetési számlához kötődő készpénzfizetési mód különösen:
ba) a készpénzfizetésre szóló csekk kibocsátása és beváltása,
bb) a készpénzbefizetés fizetési számlára,
bc) a készpénzkifizetés fizetési számláról;
c) fizetési számla nélküli fizetési mód különösen a készpénzátutalás.
29. § A fizetési számlák közötti fizetési módok e  fejezetben meghatározott szabályai irányadók, ha a  fizető fél
pénzforgalmi szolgáltatója a  fizetési műveletet nem a  fizető fél fizetési számlájának egyenlege, hanem a  részére
biztosított hitelkeret terhére teljesíti.
19. Az átutalás általános szabályai 30. § (1) Az átutalásra szóló fizetési megbízással (a továbbiakban: átutalási megbízás) a fizető fél megbízza a fizetési számláját
vezető pénzforgalmi szolgáltatót, hogy fizetési számlája terhére meghatározott összeget utaljon át (számoljon el)
a kedvezményezett fizetési számlája javára.
(2) Az átutalási megbízást a fizető fél a fizetési számláját vezető pénzforgalmi szolgáltatóhoz közvetlenül vagy fizetéskezdeményezési szolgáltatón keresztül nyújtja be.
(3) A  számlavezető pénzforgalmi szolgáltatóval történt megállapodás alapján az  átutalási megbízás terhelési nap
feltüntetésével is benyújtható.
(4) Ha a terhelési napként meghatározott nap nem munkanapra esik vagy az adott hónapban nincs olyan nap, akkor
az azt követő munkanapot kell terhelési napnak tekinteni.
20. Az átutalás különös szabályai 31. § Átutalás különösen:
a) a csoportos átutalás,
b) a rendszeres átutalás,
c) a hatósági átutalás és az átutalási végzés,
d) az azonnali átutalás.
32. § (1) Csoportos átutalás esetén a fizető fél a fizetési számláját vezető pénzforgalmi szolgáltatóval történt megállapodás
alapján a  keretszerződésben foglalt helyen és meghatározott módon az  azonos jogcímű, különböző
kedvezményezettek javára szóló átutalási megbízásokat kötegelve, csoportos formában is benyújthatja.
(2) A  csoportos átutalási megbízás nemteljesítéséről (jóváírásának meghiúsulásáról) és annak okáról
a  kedvezményezett fizetési számláját vezető pénzforgalmi szolgáltató a  fizető fél fizetési számláját vezető
pénzforgalmi szolgáltatót értesíti. A  fizető fél fizetési számláját vezető pénzforgalmi szolgáltató ezeket
az  értesítéseket (nem teljesített megbízásokat) a  keretszerződésben meghatározott módon továbbítja a  fizető fél
részére.
33. § (1) Rendszeres átutalási megbízással a  fizető fél meghatározott összegnek meghatározott időpontokban (terhelési
napokon) ismétlődően történő átutalására ad megbízást a fizetési számláját vezető pénzforgalmi szolgáltatónak.
(2) A rendszeres átutalási megbízást a számlavezető pénzforgalmi szolgáltató mindaddig teljesíti, amíg azt a fizető fél
vissza nem vonja, vagy a megbízásban megjelölt utolsó teljesítési időpont el nem telt.
34. § (1) A  hatósági átutalási megbízásban és az  átutalási végzésben foglaltak szerint teljesítendő pénzkövetelések esetén
a Pft. 64. §-a a (2)–(6) bekezdésben foglalt kiegészítésekkel alkalmazandó.
(2) A kedvezményezett által saját pénzforgalmi szolgáltatója útján kezdeményezett hatósági átutalási megbízás esetén
a  kedvezményezett fizetési számláját vezető pénzforgalmi szolgáltató a  hatósági átutalási megbízás átvételét
követően ellenőrzi a  hatósági átutalási megbízásban megjelölt kedvezményezett és a  pénzforgalmi jelzőszám
összetartozását, valamint a rendelkezésre jogosultnak a pénzforgalmi szolgáltatónál bejelentett aláírását.
(3) A hatósági átutalási megbízás adattartalmát a kedvezményezett fizetési számláját vezető pénzforgalmi szolgáltató
– a  (2)  bekezdésben leírtak ellenőrzése után – továbbítja a  fizető fél fizetési számláját vezető pénzforgalmi
szolgáltatóhoz.
(4) A fizető fél fizetési számláját vezető pénzforgalmi szolgáltatója a hatósági átutalási megbízás és az átutalási végzés
átvételét követően soron kívül megkezdi a  fizetési megbízásban megjelölt fizető fél és a  pénzforgalmi jelzőszám
összetartozásának ellenőrzését.
(5) A  fizető fél fizetési számláját vezető pénzforgalmi szolgáltató a  hatósági átutalási megbízásról és az  átutalási
végzésről annak teljesítése, részteljesítése vagy törvényben meghatározottak szerinti sorba állítása előtt nem
értesítheti a fizető fél számlatulajdonost.
(6) A  fizető felet a  pénzforgalmi szolgáltatója a  hatósági átutalási megbízás és az  átutalási végzés teljesítéséről,
részteljesítéséről, valamint sorba állításáról a  teljesítéssel vagy a  sorba állítással egyidejűleg az  eredeti fizetési
megbízás adattartalmának közlésével írásban vagy a  Hpt.-ben meghatározottak szerinti azonosított elektronikus
úton értesíti. Ha a  hatósági átutalás és az  átutalási végzés sorba állításának kezdete nem munkanapra esik,
a pénzforgalmi szolgáltató az értesítési kötelezettségének a következő munkanapon tesz eleget.
35. § (1) Azonnali átutalási megbízásnak minősül az egyedi, forint összegre szóló átutalási megbízás, ha
a) azt a fizető fél forintban vezetett fizetési számlája terhére adja meg,
b) összege legfeljebb 10 millió Ft,
c) a pénzforgalmi szolgáltatóhoz való beérkezés napját követő terhelési napot nem tartalmaz,
d) azt a  fizető fél információtechnológiai eszköz, távközlési eszköz útján vagy más, a  pénzforgalmi
szolgáltatójával kötött keretszerződésben meghatározott módon nyújtja be, és a  pénzforgalmi szolgáltató
emberi beavatkozást nem igénylő módon dolgozza fel, valamint
e) benyújtása – a (2) bekezdésben foglalt kivétellel – nem kötegenként történik.
 (2) A fogyasztónak minősülő fizető fél által kötegenként benyújtott, az (1) bekezdés a)–d) pontja szerinti feltételeknek
megfelelő egyedi átutalási megbízás azonnali átutalási megbízásnak minősül.
 (3) A  fizető fél pénzforgalmi szolgáltatója legkésőbb az  azonnali átutalási megbízásnak minősülő fizetési megbízás
7.  § (4)  bekezdése szerinti átvételétől számított öt másodpercen belül eljuttatja a  megbízás adattartalmát
a kedvezményezett pénzforgalmi szolgáltatójához.
(4) A  pénzforgalmi szolgáltató haladéktalanul visszautasítja a  fizető fél pénzforgalmi szolgáltatója felé a  részére egy
másik pénzforgalmi szolgáltató által továbbított fizetési művelet teljesítését – a visszautasítás okának közlésével –,
ha a  7.  § (9)  bekezdése alapján részére továbbított adatok szerint a  fizetési megbízás fizető fél pénzforgalmi
szolgáltatója által történt átvételének a  7.  § (8)  bekezdése szerint rögzített időpontjától eltelt időtartam
a 20 másodpercet meghaladja.
(5) A  kedvezményezett pénzforgalmi szolgáltatója haladéktalanul tájékoztatja a  fizető fél fizetési számláját vezető
pénzforgalmi szolgáltatót a  fizetési műveletről történt értesülését követően a  fizetési művelet teljesítésének
visszautasításáról – a visszautasítás okának közlésével – vagy a fizetési művelet teljesítéséről.
(6) A  kezdeményezett pénzforgalmi szolgáltatója az  (5)  bekezdés szerinti tájékoztatást oly módon küldi meg, hogy
az  a  fizetési műveletről történt értesülését követően legfeljebb öt másodpercen belül megérkezzen a  fizető fél
fizetési számláját vezető pénzforgalmi szolgáltatóhoz.
(7) A fizető fél fizetési számláját vezető pénzforgalmi szolgáltató haladéktalanul értesíti a fizető felet a fizetési művelet
teljesítésének visszautasítására vonatkozó, (4)  bekezdés szerinti és – törvény eltérő rendelkezése hiányában –
(5)  bekezdés szerinti tájékoztatásról, annak beérkezését követően a  keretszerződésben meghatározott módon,
a visszautasítás okának közlésével.
(8) Ha a  fizető fél az  azonnali átutalási megbízást a  kedvezményezett másodlagos számlaazonosítójának
a  feltüntetésével nyújtotta be, a  fizető fél pénzforgalmi szolgáltatója a  Pft. szerinti utólagos tájékoztatásban
a kedvezményezett adataként ezen másodlagos számlaazonosítót tünteti fel.
36. § (1) A  kedvezményezett a  fizetési számláját vezető pénzforgalmi szolgáltatójával történt megállapodás alapján,
a  pénzforgalmi szolgáltatójához továbbítás céljából benyújtott fizetési kérelem formájában azonnali átutalást
kezdeményezhet a fizető félnél.
(2) A kedvezményezett meghatározza a fizetési kérelemben annak érvényességét, amely legfeljebb a fizetési kérelem
benyújtását követő két hónap lehet, továbbá feltünteti az  azonnali átutalási megbízás megadásához szükséges
valamennyi adatot.
(3) A  kedvezményezett a  fizetési kérelemben az  azonnali átutalási megbízás megadásához szükséges adatok között
a saját neve és pénzforgalmi jelzőszáma helyett a fizetési számlájához hozzárendelt másodlagos számlaazonosítót
nem adhat meg.
(4) A  kedvezményezett a  fizetési kérelmet oly módon is benyújthatja a  fizetési számláját vezető pénzforgalmi
szolgáltatóhoz, hogy abban az azonnali átutalási megbízás megadásához szükséges adatok között a fizető fél neve
és pénzforgalmi jelzőszáma helyett a  fizető fél fizetési számlájához hozzárendelt másodlagos számlaazonosító
szerepel.
(5) A kedvezményezett fizetési számláját vezető pénzforgalmi szolgáltató a (2) vagy (3) bekezdésben foglaltaknak meg
nem felelő fizetési kérelem továbbításra történő befogadását – a visszautasítás okának közlésével – haladéktalanul
visszautasítja.
(6) A  kedvezményezett fizetési számláját vezető pénzforgalmi szolgáltató a  fizetési kérelmet, annak beérkezésétől
számított öt másodpercen belül eljuttatja a fizető fél fizetési számláját vezető pénzforgalmi szolgáltató részére.
(7) A fizető fél fizetési számláját vezető pénzforgalmi szolgáltató haladéktalanul továbbítja a fizető fél részére a fizetési
kérelmet, a fizető féllel történt megállapodás alapján, az abban meghatározott módon és formában.
(8) A fizető féllel kötött, (7) bekezdés szerinti megállapodás hiányában a fizető fél fizetési számláját vezető pénzforgalmi
szolgáltató a fizetési kérelemnek a fizető fél részére való továbbítását visszautasíthatja.
(9) A  fizető fél fizetési számláját vezető pénzforgalmi szolgáltató a  fizetési kérelemnek a  fizető fél részére történő
továbbításáról vagy annak visszautasításáról a  fizetési kérelem beérkezésétől számított öt másodpercen
belül értesíti a  kedvezményezett fizetési számláját vezető pénzforgalmi szolgáltatót, amely a  visszautasításról
haladéktalanul értesíti a kedvezményezettet.
21. A beszedés általános szabályai 37. § (1) A beszedési megbízással a kedvezményezett megbízza a fizetési számláját vezető pénzforgalmi szolgáltatót, hogy
fizetési számlája javára, a fizető fél fizetési számlája terhére meghatározott összeget szedjen be.
(2) A kedvezményezett a beszedési megbízást a fizetési számláját vezető pénzforgalmi szolgáltatóhoz nyújtja be.
 (3) A  kedvezményezett fizetési számláját vezető pénzforgalmi szolgáltató a  beszedési megbízás átvételét követően
ellenőrzi a  kedvezményezettre vonatkozó adatokat (ha a  beszedési megbízáshoz okiratot kell csatolni, akkor
az okiraton szereplő kedvezményezett, a beszedési megbízásban megjelölt kedvezményezett számlatulajdonos és
a  pénzforgalmi jelzőszám összetartozását, a  rendelkezésre jogosultnak a  pénzforgalmi szolgáltatónál bejelentett
aláírását).
(4) A  beszedési megbízás adattartalmát a  kedvezményezett fizetési számláját vezető pénzforgalmi szolgáltató
– a  (3)  bekezdésben leírtak ellenőrzése után – továbbítja a  fizető fél fizetési számláját vezető pénzforgalmi
szolgáltatóhoz.
(5) A  kedvezményezett pénzforgalmi szolgáltató a  fizető fél fizetési számláját vezető pénzforgalmi szolgáltatóhoz
közvetlenül is benyújthatja a beszedési megbízást.
(6) Ha a beszedési megbízáshoz okiratot kell csatolni, vagy azt jogszabály vagy megállapodás alapján ellenjegyzéssel
kell ellátni, akkor az  így felszerelt beszedési megbízást a  kedvezményezett fizetési számláját vezető pénzforgalmi
szolgáltató vagy az  (5)  bekezdés szerint közvetlen benyújtásra jogosult kedvezményezett a  kézbesítés
megtörténtének igazolására alkalmas módon továbbítja a  fizető fél fizetési számláját vezető pénzforgalmi
szolgáltatóhoz.
22. A beszedés különös szabályai 38. § Beszedés különösen:
a) a felhatalmazó levélen alapuló beszedés,
b) a váltóbeszedés,
c) a csekkbeszedés,
d) a csoportos beszedés,
e) a határidős beszedés,
f ) az okmányos beszedés.
39. § (1) A  felhatalmazó levélben a  fizető fél számlatulajdonos a  pénzforgalmi szolgáltatójánál bejelentett módon
engedélyezi a  kedvezményezett számára beszedési megbízás benyújtását. A  felhatalmazó levélben a  fizető fél és
a pénzforgalmi szolgáltatója benyújtási feltételekben is megállapodhat.
(2) A felhatalmazó levél tartalmazza:
a) a fizető fél megnevezését és a felhatalmazással érintett fizetési számlájának pénzforgalmi jelzőszámát,
b) a  felhatalmazó levélen alapuló beszedési megbízás benyújtására felhatalmazott kedvezményezett
megnevezését és fizetési számlájának pénzforgalmi jelzőszámát,
c) a felhatalmazás lejárati idejét,
d) okirat csatolási kötelezettség esetén az okirat pontos megjelölését.
(3) A felhatalmazó levél tartalmazhatja még:
a) a teljesítés felső értékhatárát,
b) a benyújtási gyakoriságot,
c) fedezethiány esetére a sorba állítás időtartamát, a részfizetés lehetőségét és annak legkisebb összegét,
d) a visszavonás módját.
(4) A  felhatalmazó levélen alapuló beszedési megbízást a  pénzforgalmi szolgáltató – a  felhatalmazó levél eltérő
rendelkezése hiányában, az (5) bekezdésben foglaltak kivételével – addig veszi át és addig teljesíti, ameddig az erre
vonatkozó felhatalmazást a  fizető fél írásban vagy a  Hpt.-ben meghatározottak szerinti azonosított elektronikus
úton vissza nem vonja.
(5) Ha a fizető fél a Pft. 17. § (1) bekezdése alapján, vagy a fizető fél pénzforgalmi szolgáltatója a Pft. 17. § (4) bekezdése
szerint felmondja a keretszerződést, a fizető fél pénzforgalmi szolgáltatója a  felhatalmazó levél alapján legkésőbb
a keretszerződés megszűnésének napján teljesít felhatalmazó levélen alapuló beszedési megbízást.
(6) A fizető fél pénzforgalmi szolgáltatója a felhatalmazó levél lejáratát megelőzően is felmondhatja a keretszerződést.
 (7) A  fizető fél pénzforgalmi szolgáltatója haladéktalanul értesíti a  kedvezményezettet a  keretszerződés (5) és
(6)  bekezdés szerinti felmondásáról, ha a  kedvezményezett írásbeli hozzájárulása szükséges a  felhatalmazás
visszavonásához.
(8) A felhatalmazó levél mintáját a 3. melléklet II.4. pontja tartalmazza.
40. § (1) Ha a beszedési megbízás váltón alapuló követelés beszedésére irányul, és a váltón fizetési helyként a váltó egyenes
adósának pénzforgalmi szolgáltatója szerepel, a váltó egyenes adósának a felhatalmazását a váltó testesíti meg.
(2) A váltón alapuló beszedési megbízáshoz a váltó eredeti példányát csatolja a benyújtó.
 (3) A  váltókezesekkel vagy a  megtérítési váltóadósokkal szemben a  váltón alapuló követelésre irányuló beszedési
megbízás erre vonatkozó, a 3. melléklet II.4. pontja szerinti tartalmú felhatalmazó levél alapján nyújtható be.
 (4) Amennyiben a  váltót a  kedvezményezett beszedési megbízás benyújtásával fizetés végett bemutatja, de
az  fedezethiány miatt nem, vagy csak részben teljesíthető, a  váltóban fizetési helyként megjelölt pénzforgalmi
szolgáltató a váltójogi szabályok szerinti óváspótló nyilatkozatot vesz fel, kivéve, ha a kibocsátó a váltó szövegében
közhitelű óvást írt elő, vagy felmentette a  váltóbirtokost az  óvás felvételének kötelezettsége alól. Amennyiben
a  váltóbirtokos a  terhelendő fizetési számlát vezető pénzforgalmi szolgáltató, az  óváspótló nyilatkozat felvételére
nem jogosult.
(5) A  váltójogi szabályokról szóló törvény szerinti leszámolóhelyi fizetés céljából a  beszedési megbízás akkor
is benyújtható, ha a  váltón fizetési helyként nem a  leszámolóhely szerepel, de a  váltón fel van tüntetve
a leszámolóhely. Ha a váltón nincs feltüntetve a leszámolóhely, a beszedési megbízás közvetlenül a leszámolóhelyre
nyújtható be.
(6) Az (5) bekezdés szerinti beszedési megbízás esetén nincs helye óváspótló nyilatkozat felvételének.
41. § (1) Ha a beszedési megbízás csekk összegének beszedésére irányul, a csekk kibocsátójának a  felhatalmazását a csekk
testesíti meg.
(2) A csekkbeszedési megbízáshoz a benyújtó a csekk eredeti példányát csatolja.
42. § (1) Az  érintett fizető felek felhatalmazása alapján a  kedvezményezett a  számlavezető pénzforgalmi szolgáltatójával
történt megállapodás szerint az  azonos jogcímű, különböző fizető felek fizetési számlái terhére szóló, terhelési
nappal ellátott beszedési megbízásokat kötegelve, csoportos formában nyújtja be.
(2) A  fizető fél fizetési számláját vezető pénzforgalmi szolgáltató a  fizető féltől átvett, csoportos beszedési megbízás
teljesítésére szóló felhatalmazásról, annak módosításáról vagy annak megszüntetéséről az  átvételtől számított
négy munkanapon belül a  kedvezményezett számlavezető pénzforgalmi szolgáltatója útján értesítést küld
a  kedvezményezett részére. A  teljesítés felső értékhatáráról kizárólag a  fizető fél hozzájárulása esetén értesítheti
a pénzforgalmi szolgáltató a kedvezményezettet.
(3) A kedvezményezett a  felhatalmazás tudomásulvételéről értesíti a vele szerződéses jogviszonyban álló személyt és
a  fizető fél fizetési számláját vezető pénzforgalmi szolgáltatót. A  fizető fél fizetési számláját vezető pénzforgalmi
szolgáltatója szempontjából a  felhatalmazás kedvezményezett általi tudomásulvételének minősül, ha
a kedvezményezett megkezdi a beszedést.
(4) A  kedvezményezett a  felhatalmazás visszautasításáról a  (2)  bekezdés szerinti értesítés átvételét követő négy
munkanapon belül értesíti a  fizető fél fizetési számláját vezető pénzforgalmi szolgáltatót és – amennyiben
a (2) bekezdés szerinti értesítés alapján beazonosítható – a vele szerződéses jogviszonyban álló személyt.
(5) A  kedvezményezett a  felhatalmazást, annak módosítását és megszüntetését a  fizető féltől történt átvételt követő
négy munkanapon belül továbbítja a  fizető fél fizetési számláját vezető pénzforgalmi szolgáltatónak. Szerződési
ajánlattal egyidejűleg kiállított felhatalmazás esetén a  kedvezményezett az  értesítési kötelezettségét az  ajánlat
elfogadását vagy a  módosító ajánlat megtételét követően haladéktalanul teljesíti. A  fizető fél fizetési számláját
vezető pénzforgalmi szolgáltató a beérkező felhatalmazásokat a (2) bekezdésben foglaltak szerint kezeli.
(6) A fizető fél fizetési számláját vezető pénzforgalmi szolgáltató a fizető fél kérésére a fizető fél fizetési számláját érintő
csoportos beszedési megbízás teljesítésére szóló felhatalmazásról igazolást ad ki. Az  igazolást a  fizető fél másik
pénzforgalmi szolgáltatóhoz új felhatalmazásként benyújthatja, de ezzel a  fizető fél erre vonatkozó rendelkezése
hiányában a korábbi felhatalmazása nem szűnik meg.
(7) Az  új felhatalmazás kedvezményezett általi tudomásulvételével az  ugyanebben a  tárgyban korábban adott
felhatalmazást megszűntnek kell tekinteni.
(8) A  felek eltérő megállapodása hiányában a  felhatalmazást a  3.  melléklet II.5.  pontja szerinti PFNY 31 kódú
pénzforgalmi nyomtatványon, a  (6)  bekezdés szerinti igazolást a  3.  melléklet II.6.  pontja szerinti PFNY 31/A
pénzforgalmi nyomtatványon kell kiállítani.
43. § (1) A  kedvezményezett a  csoportos beszedési megbízást a  számlavezető pénzforgalmi szolgáltatójával megkötött
keretszerződés szerint, a  terhelési napot legalább öt munkanappal megelőzően nyújtja be. A  kedvezményezett
a  terhelési napot úgy határozza meg, hogy a  12.  § (1)  bekezdésében foglaltak figyelembevételével biztosított
legyen a  számlában vagy más okmányban megjelölt fizetési határidőre történő teljesülés. Ha a  terhelési napként
meghatározott nap nem munkanap, az azt követő munkanapot kell terhelési napnak tekinteni.
(2) A kedvezményezett a csoportos beszedési megbízást a benyújtás alapjául szolgáló számlával vagy annak hiányában
kiállított más okirattal egyező összegben nyújtja be.
(3) A kedvezményezett pénzforgalmi szolgáltatója a csoportos beszedési megbízás teljesítéséből rá háruló feladatokat
legkésőbb a 6. § (1) és (4) bekezdésében foglaltak szerinti átvételt követő munkanapon teljesíti.
(4) A  kedvezményezett a  csoportos beszedési megbízás benyújtásáról a  vele szerződéses viszonyban álló személyt
a beszedési megbízás alapjául szolgáló számla vagy annak hiányában kiállított más okirat megküldésével legkésőbb
a terhelési napot legalább hat munkanappal megelőzően értesíti. A kedvezményezett rendszeresen azonos összegű
beszedési megbízás alkalmazása esetén a  beszedési megbízás összegének megváltozásakor, ennek hiányában
legalább évente köteles az értesítési kötelezettségét teljesíteni.
(5) A pénzforgalmi szolgáltató a csoportos beszedési megbízásról annak teljesítése előtt is értesítheti a fizető felet.
 (6) A  fizető fél a  terhelési napot megelőző munkanap végéig a  csoportos beszedés teljesítését letilthatja a  fizetési
számláját vezető pénzforgalmi szolgáltatónál. A  csoportos beszedést részösszegre nem lehet letiltani.
A pénzforgalmi szolgáltató a letiltás indokoltságát és jogosságát nem vizsgálja. A letiltás a felhatalmazást nem érinti.
(7) A  csoportos beszedés teljesítéséről, valamint a  nemteljesítésről és annak okáról a  fizető fél fizetési számláját
vezető pénzforgalmi szolgáltató a  kedvezményezett fizetési számláját vezető pénzforgalmi szolgáltatót értesíti.
Az  értesítéseket és a  teljesített megbízások adatait a  kedvezményezett fizetési számláját vezető pénzforgalmi
szolgáltató a keretszerződésben meghatározott módon továbbítja a kedvezményezett részére.
44. § (1) A  határidős beszedési megbízással a  kedvezményezett megbízza a  fizetési számláját vezető pénzforgalmi
szolgáltatót, hogy pénzforgalmi számlája javára, a kincstárnál számlával rendelkező fizető fél terhére meghatározott
összeget szedjen be megállapodás alapján történt fizetési kötelezettségvállalás érvényesítése céljából.
(2) A  kedvezményezett a  fizető fél számára a  fizetés teljesítése elleni kifogás megtételére határidőt (a továbbiakban:
kifogásolási határidő) tüntet fel a  határidős beszedési megbízáson. A  kifogásolási határidő utolsó napjának
legkorábbi időpontja a  megbízás kedvezményezett által – a  pénzforgalmi számláját vezető pénzforgalmi
szolgáltatóhoz – történő benyújtását követő tizedik munkanap lehet.
(3) A határidős beszedési megbízás benyújtásáról annak teljesítése előtt a kincstár a fizető felet előzetesen értesíti, és
a megbízást a fizető fél rendelkezése szerint teljesíti. Ebből a szempontból rendelkezésnek minősül az is, ha a fizető
fél a kifogásolási határidőn belül nem él kifogásolási jogával.
(4) A fizető fél a kincstárnál a határidős beszedési megbízás teljesítése ellen legkésőbb a kifogásolási határidő utolsó
napját megelőző munkanapon a kincstár által meghatározott módon és formában részben vagy egészben kifogást
tehet.
(5) Ha a  fizető fél a  határidős beszedési megbízás teljesítésével kapcsolatban nem emel kifogást, ezt a  beszedés
teljesítéséhez történő hozzájárulásának kell tekinteni.
(6) Kifogásolás esetén a kincstár a kifogásolásban foglaltak szerint jár el, a kifogásolás indokoltságát és jogosságát nem
vizsgálja.
45. § Az okmányos beszedésre vonatkozó megbízással az  alapügylet kedvezményezettje a  követelés alapjául szolgáló
okmányokat azzal a megbízással adja át a fizetési számláját vezető pénzforgalmi szolgáltatónak, hogy azokat csak
fizetés, váltóelfogadás vagy más feltételek teljesítése esetén szolgáltassa ki a fizető félnek (címzettnek).
23. A fizető fél által a kedvezményezett útján kezdeményezett fizetés
46. § (1) Bankkártyával belföldön lebonyolított fizetési művelet esetén, ha a  bizonylaton szereplő összeg pénzneme
megegyezik a bankkártyahasználat fedezetét biztosító fizetési számla vagy a hitelkártyához kapcsolódó hitelkeret
pénznemével, a  fizetési számlára terhelt vagy a  hitelkeret terhére elszámolt összegnek minden esetben meg kell
egyeznie a bizonylaton szereplő összeggel.
(2) A  fizető fél pénzforgalmi szolgáltatója a  belföldön lebonyolított fizetési művelet azonosítását a  kedvezményezett
pénzforgalmi szolgáltatója által megküldött, a fizetési megbízást részletező kimutatásban az adott fizetési művelet
kapcsán a kedvezményezetthez rendelt országkód alapján végzi el.
24. Okmányos meghitelezés (akkreditív) 47. § (1) Az  okmányos meghitelezéssel a  pénzforgalmi szolgáltató (nyitó pénzforgalmi szolgáltató) az  alapügyletben
kötelezett megbízása alapján saját nevében arra vállal kötelezettséget, hogy ha a kedvezményezett meghatározott
határidőn belül a meghatározott okmányokat hozzá benyújtja, valamint az okmányos meghitelezésben előírt egyéb
feltételeket teljesíti, akkor az  okmányos meghitelezésben meghatározott összeget az  okmányok megfelelősége
esetén részére megfizeti.
(2) A kedvezményezett az okmányos meghitelezésben előírt okmányokat megfelelő igénybejelentő levéllel közvetlenül
vagy a számlavezető pénzforgalmi szolgáltatója útján juttatja el a nyitó pénzforgalmi szolgáltatóhoz.
(3) A  nyitó pénzforgalmi szolgáltató az  okmányos meghitelezés összegét a  kedvezményezettnek az  okmányos
meghitelezésben vagy az igénybejelentő levélben meghatározott fizetési számlájára átutalással fizeti meg.
25. Készpénzfizetésre szóló csekk kibocsátása és beváltása 48. § (1) A számlatulajdonos készpénzfizetésre szóló csekket abban az esetben bocsáthat ki, ha a számlavezető pénzforgalmi
szolgáltatójával csekkszerződést kötött.
(2) A pénzforgalmi szolgáltató a neki címzett csekket – eltérő megállapodás hiányában – a kibocsátó számlatulajdonos
által a csekken feltüntetett fizetési számlán lévő fedezet erejéig váltja be (teljesíti).
(3) A számlatulajdonos a fizetési számlája megszűnésekor a birtokában lévő felhasználatlan csekklapokat (csekkfüzetet)
a pénzforgalmi szolgáltatóhoz visszajuttatja.
(4) A  készpénzfizetésre szóló csekk beváltásakor a  csekkbirtokos (kedvezményezett) személyazonosságát
a pénzforgalmi szolgáltató a következők szerint vizsgálja:
a) megnevezett személyre szóló csekk beváltásánál – ha a  csekket nem üresen ruházták át – a  pénzforgalmi
szolgáltató azt vizsgálja, hogy a csekkbirtokos a csekken megnevezett kedvezményezettel azonos személy-e,
b) a bemutatóra szóló csekk összegét a pénzforgalmi szolgáltató annak fizeti ki, aki a csekket bemutatja.
(5) A  pénzforgalmi szolgáltató a  készpénzfizetésre szóló csekken megnevezett kedvezményezettel vagy a  csekket
bemutató csekkbirtokossal a csekk hátlapját az összeg átvételének elismeréseként aláíratja.
26. Készpénzbefizetés fizetési számlára 49. § (1) Fizetési számlára készpénzbefizetést többek között a  számlavezető pénzforgalmi szolgáltató, valamint
a  számlavezető pénzforgalmi szolgáltatón kívül – a  pénzforgalmi szolgáltatók egymás közötti megállapodása
alapján – más pénzforgalmi szolgáltató fogadhat el.
(2) Az (1) bekezdésben említett pénzforgalmi szolgáltató pénztáránál készpénzbefizetési célra szolgáló nyomtatvánnyal
vagy a pénztárbizonylat aláírásával fizethető be készpénz a fizetési számlára.
(3) A készpénzbefizetési célra szolgáló nyomtatvány vagy a pénztárbizonylat tartalmazza legalább a kedvezményezett
számlatulajdonos nevét és pénzforgalmi jelzőszámát, valamint biztosítja a  fizető fél kedvezményezett általi
beazonosíthatóságát biztosító hivatkozás és egyéb közlemény megadását.
27. Készpénzkifizetés fizetési számláról 50. § (1) Fizetési számláról készpénz többek között a  számlavezető pénzforgalmi szolgáltatónál, valamint a  vele erre
szerződött más pénzforgalmi szolgáltatónál vehető fel.
(2) A  számlavezető pénzforgalmi szolgáltató, valamint – az  (1)  bekezdés szerinti megállapodás alapján – más
pénzforgalmi szolgáltató pénztáránál készpénzkifizetési célra szolgáló nyomtatvánnyal (pl. kifizetési lappal, kivételi
bizonylattal), a  pénztárbizonylat aláírásával, valamint – csekken kívül – készpénzfelvételi utalvánnyal vehető fel
készpénz a fizetési számláról.
(3) A fizetési számla terhére kifizetési utalvánnyal postai úton (postai kézbesítéssel) is történhet készpénzkifizetés.
51. § (1) Készpénzfelvételi utalvány használata esetén a  számlatulajdonos és a  fizetési számláját vezető pénzforgalmi
szolgáltató közötti megállapodás határozza meg
a) a  készpénzfelvételi utalvány (utalványfüzet) igénylésének, rendelkezésre bocsátásának és bevonásának
módját, valamint
b) a készpénzfelvételi utalvány formáját, adattartalmát, kiállításának és aláírásának szabályait.
(2) A készpénzfelvételi utalványt az ügyfél a kiállítástól számított nyolc naptári napon belül mutatja be a pénzforgalmi
szolgáltató pénztáránál kifizetés végett. A határidőbe a kiállítás napja nem számít bele. Ha a határidő utolsó napja
nem munkanap, a határidő a következő munkanapon jár le.
(3) A  készpénzfelvételi utalványon a  számlatulajdonos megnevezheti a  készpénzfelvétellel megbízott természetes
személyt. Ebben az esetben a pénzforgalmi szolgáltató a készpénzfelvételi utalvány összegét a megbízottnak fizeti
ki. Ha a készpénzfelvételi utalványon a számlatulajdonos nem nevez meg készpénzfelvétellel megbízott személyt,
a pénzforgalmi szolgáltató a készpénzfelvételi utalvány összegét a bemutató személynek fizeti ki.
(4) A  pénzforgalmi szolgáltató a  készpénzfelvételi utalvány igazolt vagy az  azt bemutató benyújtójával
a készpénzfelvételi utalvány hátlapját az összeg átvételének elismeréseként aláíratja.
(5) Ha a  határidőn belül bemutatott készpénzfelvételi utalvány összegének kifizetéséhez szükséges pénzügyi fedezet
a  számlatulajdonos fizetési számláján nem áll rendelkezésre, a  pénzforgalmi szolgáltató az  érvénytelenített
készpénzfelvételi utalványt a benyújtó részére teljesítetlenül visszaadja.
(6) A  készpénzfelvételi utalvány elvesztése, ellopása vagy megsemmisülése esetén a  számlatulajdonos ezt
a  körülményt haladéktalanul írásban vagy a  Hpt.-ben meghatározottak szerinti azonosított elektronikus úton
bejelenti a számlavezető pénzforgalmi szolgáltatónál. Ha a készpénzfelvételi utalvány más pénzforgalmi szolgáltató
pénztáránál is beváltható, a bejelentést egyidejűleg ott is meg kell tenni. A pénzforgalmi szolgáltató a bejelentést
5 évig, de legfeljebb a fizetési számla megszűnéséig tartja nyilván.
(7) A  számlatulajdonos a  birtokában lévő felhasználatlanul maradt készpénzfelvételi utalványfüzeteket
(utalványlapokat) a fizetési számlája megszűnésekor visszajuttatja a pénzforgalmi szolgáltatónak.
52. § (1) Kifizetési utalvány használata esetén a  számlatulajdonos a  kifizetési utalvány kiállításával megbízza a  fizetési
számláját vezető pénzforgalmi szolgáltatót, hogy a  fizetési számlája terhére meghatározott összeget postai úton
fizessen ki a címzettnek.
(2) A  számlatulajdonos és a  fizetési számláját vezető pénzforgalmi szolgáltató, valamint a  postai kézbesítést végző
szolgáltató közötti megállapodás határozza meg
a) a  kifizetési utalvány és az  azt kísérő egyéb nyomtatvány (pl. feladójegyzék, fedezetet igazoló okmány)
formáját, adattartalmát és kitöltési szabályait,
b) a  kifizetési utalványnak és az  azt kísérő egyéb okmánynak, valamint azok adattartalmának az  előállítási,
továbbítási és feldolgozási módját,
c) a szükséges pénzügyi fedezet rendelkezésre bocsátásának a módját,
d) a  nem kézbesíthető vagy ki nem fizethető kifizetési utalvány összegének a  számlavezető pénzforgalmi
szolgáltató részére történő visszaküldési módját és határidejét,
e) a kifizetési utalvánnyal kapcsolatos felszólamlás módját, ideértve a kifizetése letiltását is.
(3) A  postai úton történő kifizetés során a  kifizetési utalványon megadott pénzösszeg kézbesítésére és kifizetésére
a  postai szolgáltatások nyújtásának és a  hivatalos iratokkal kapcsolatos postai szolgáltatás részletes szabályairól,
valamint a  postai szolgáltatók általános szerződési feltételeiről és a  postai szolgáltatásból kizárt vagy feltételesen
szállítható küldeményekről szóló 335/2012. (XII. 4.) Korm. rendeletnek a könyvelt postai küldeményekre vonatkozó
szabályai megfelelően irányadóak.
28. Készpénzátutalás 53. § (1) A készpénzátutalás olyan fizetési számla használata nélküli pénzátutalás, amelynek során a készpénzátutalás tárgyát
képező összeget a pénzforgalmi szolgáltató
a) a pénztáránál való kifizetéssel,
b) postai úton (kézbesítéssel)
bocsátja a kedvezményezett (címzett) rendelkezésére.
(2) A  postai úton történő kifizetés során az  átutalt pénzösszeg kézbesítésére és kifizetésére a  postai szolgáltatások
nyújtásának és a  hivatalos iratokkal kapcsolatos postai szolgáltatás részletes szabályairól, valamint a  postai
szolgáltatók általános szerződési feltételeiről és a  postai szolgáltatásból kizárt vagy feltételesen szállítható
küldeményekről szóló 335/2012. (XII. 4.) Korm. rendeletnek a  könyvelt postai küldeményekre vonatkozó szabályai
megfelelően irányadóak.
VII. FEJEZET
AZ ELSZÁMOLÁSFORGALOMMAL KAPCSOLATOS RENDELKEZÉSEK 29. A papíralapú fizetési megbízások pénzforgalmi szolgáltatók közötti továbbítása
54. § A pénzforgalmi szolgáltató a hitelesítő táblában megjelölt fiók címen fogadja a részére benyújtott, mellékelt okiratot
tartalmazó fizetési megbízásokat.
30. A fizetési megbízás továbbítása a belföldi fizetési rendszerekben
55. § (1) Ha a  fizetési megbízások pénzforgalmi szolgáltatók közötti elszámolása vagy teljesítése belföldi fizetési
rendszer útján történik, a  pénzforgalmi szolgáltató a  számlatulajdonosok által benyújtott fizetési megbízásokon
szabályszerűen feltüntetett valamennyi számszerű és szöveges adatot – ideértve a „Közlemény” rovat tartalmát is –
fizetési megbízásonként, tételenkénti adatközléssel továbbítja.
(2) Ha a  beszedési megbízás kedvezményezettje egy belföldi fizetési rendszer közvetlen tagja, megbízását a  belföldi
fizetési rendszeren keresztül közvetlenül juttatja el a fizető fél számlavezető pénzforgalmi szolgáltatójához, és ennek
során kedvezményezetti fizetési számlaként a kedvezményezett által vezetett technikai számlát jelölheti meg.
VIII. FEJEZET
ZÁRÓ RENDELKEZÉSEK 31. Hatályba léptető rendelkezések
56. § (1) E rendelet – a (2) és (3) bekezdésben foglaltak kivételével – 2018. január 13-án lép hatályba.
 (2) A 9. § (4) bekezdése és az 59. § 2018. július 1-jén lép hatályba.
 (3) A  2.  § (1)  bekezdés 1., 5., 9., 10. és 12.  pontja, a  4.  §, a  6.  § (2), (3), (6), (8) és (9)  bekezdése, a  7.  § (4), (8) és
(9) bekezdése, a 9. § (9) bekezdése, a 10. § (3) bekezdése, a 14. § (3), (6) és (12) bekezdése, a 17. § (3) és (4) bekezdése,
a 20. § (4) bekezdése, a 21. § (2) bekezdése, a 31. § d) pontja, valamint a 35., 36., 60. és 61. § 2019. július 1-jén lép
hatályba.
32. Átmeneti rendelkezések 57. § (1) E rendeletet – a (2) bekezdésben foglaltak kivételével – a hatálybalépését követően átvett fizetési megbízásokra kell
alkalmazni.
(2) A  40.  § (5)  bekezdését a  váltójogi szabályokról szóló törvény hatálybalépését követően kiállított váltók alapján
létrejött jogviszonyokra kell alkalmazni.
(3) A  Pft. 66.  §-a alapján benyújtott fizetési megbízásokra a  pénzforgalom lebonyolításáról szóló 21/2006. (XI. 24.)
MNB rendelet 2009. augusztus 6-án hatályos rendelkezései az irányadók.
(4) A  pénzforgalom lebonyolításáról szóló 21/2006. (XI. 24.) MNB rendelet alapján kiállított csoportos beszedési
megbízás benyújtását lehetővé tevő felhatalmazás és beszedési megbízás benyújtását lehetővé tevő felhatalmazó
levél a felek megjelölésének változásától függetlenül változatlanul érvényes.
33. Az Európai Unió jogának való megfelelés 58. § E rendelet – az  egyes törvények biztosítási, illetve pénzforgalmi tárgyú jogharmonizációjával kapcsolatos
módosításáról szóló 2017. évi CXLV. törvény 31–67., 89–119., 121. és 125.  §-ával együtt – a  belső piaci
pénzforgalmi szolgáltatásokról és a  2002/65/EK, a  2009/110/EK és a  2013/36/EU irányelv és az  1093/2010/EU
rendelet módosításáról, valamint a  2007/64/EK irányelv hatályon kívül helyezéséről szóló 2015. november 25-i
(EU) 2015/2366 európai parlamenti és tanácsi irányelvnek való megfelelést szolgálja.
34. Módosító rendelkezések 59. § A 9. § (11) bekezdése helyébe a következő rendelkezés lép:
„(11) Beszedés visszautasítása esetén a  fizető fél pénzforgalmi szolgáltatója a  fizető fél felé a  (7)  bekezdésben
foglaltaknak legkésőbb a Pft. szerinti utólagos tájékoztatással egyidejűleg tesz eleget.”
60. § (1) A 7. § (12) bekezdése helyébe a következő rendelkezés lép:
„(12) A pénzforgalmi szolgáltató a fizetési számla megterhelésére vonatkozó fizetési megbízásokat – törvény vagy
a  számlatulajdonos eltérő rendelkezésének hiányában – az  átvétel sorrendjében teljesíti. Az  átvétel sorrendjére
a  pénzforgalmi szolgáltató nyilvántartása az  irányadó. Jelen bekezdés alkalmazásában az  azonnali átutalási
megbízás benyújtása a számlatulajdonos eltérő rendelkezésének minősül.”
(2) A 23. § helyébe a következő rendelkezés lép:
„23.  § Ha a  fizető fél és a  kedvezményezett között a  fizetési művelet lebonyolítása ugyanazon pénzforgalmi
szolgáltató által vezetett fizetési számlák között történik, a pénzforgalmi szolgáltató
a) azonnali átutalás esetében – a  26.  § (5)  bekezdésében foglalt kivétellel – legkésőbb a  fizetési megbízás
7. § (4) bekezdése szerinti átvételétől számított öt másodpercen belül a fizetési művelet összegét oly módon teszi
elérhetővé a kedvezményezett fizetési számláján, hogy azzal a kedvezményezett azonnal rendelkezni tudjon,
b) egyéb fizetési művelet esetében a 17. § (2) bekezdésében foglalt teljesítési határidő figyelembevételével a fizető
fél fizetési számlájának a megterhelését követően a fizetési művelet összegét haladéktalanul értéknappal látja el és
a kedvezményezett rendelkezésére bocsátja.”
(3) A 30. § (3) bekezdése helyébe a következő rendelkezés lép:
„(3) A számlavezető pénzforgalmi szolgáltatóval történt megállapodás alapján az átutalási megbízás – az azonnali
átutalási megbízás kivételével – a  pénzforgalmi szolgáltatóhoz való beérkezés napjánál későbbi terhelési nap
feltüntetésével is benyújtható.”
61. § E rendelet
1. 8. §-ában a „közlésével legkésőbb” szövegrész helyébe a „közlésével – ha e rendelet eltérően nem rendelkezik –
legkésőbb” szöveg,
2. 10. § (6) bekezdésében a „Csoportos átutalási” szövegrész helyébe az „Azonnali átutalási, csoportos átutalási”
szöveg,
3. 17.  § (2)  bekezdés a)  pontjában az  „a hatósági átutalást” szövegrész helyébe az  „az azonnali átutalást,
a hatósági átutalást” szöveg,
4. 21. § (3) bekezdésében és 22. § a) pontjában az „esetében” szövegrész helyébe az „esetében, ide nem értve
az azonnali átutalást,” szöveg
lép. 35. Hatályon kívül helyező rendelkezés
62. § Hatályát veszti a pénzforgalom lebonyolításáról szóló 18/2009. (VIII. 6.) MNB rendelet.
Dr. Matolcsy György s. k.,
 a Magyar Nemzeti Bank elnöke